September | 2014 | MaanKind
Monthly Archives: September 2014	Is jy Aangeneem en Voorgestel?	04
Posted by MaanKind in Kindertyd	≈ 29 Kommentaar
SleutelwoordeAanneem, Belydenis, Boerematriek, Kerk, Voorstel	Nee, hierdie is nie ‘n vreemde, nuwe ritueel uit MaanKind se weird gebruike nie, dis kerkterminologie uit die Middeleeue, toe MaanKind nog mooi en jonk was. Deesdae is ek ook nou aan die speel met Genealogie en die lekkerste is die ou foto’s van al die oupas en oumas. Tussen my ou foto’s is daar ook hierdie foto van my ma. Met al die drama nou oor godsdiensonderrig by skole, toe dink ek weer aan hoe dit was toe ons jonk was. Ons het niks bevraagteken nie, dit was hoe dit was, en dan was daar die groot dag in die kerk. Jou Aflegging van Belydenis. Jou boerematriek. Of jy word Aangeneem. En dan Voorgestel. Dan kry jy ‘n Voorstelrok. Dit was nogal ‘n spesiale dag.
Huis is waar die hart is – Hart is waar die huis is	01
Op hierdie moment, twaalf jaar gelede, het ek tussen Kroonstad en Bloemfontein gery, stoksielalleen, met my volgepakkte strykysterkarretjie. John was ‘n ent agter my, in sy volgepakte bakkie, met die twee katte. Op pad na ons nuwe lewe toe.
Almal wat deel is van die jaarlikse sirkus van Kersfees in die kleinhandelsbedryf, sal weet waarvan ek praat as ek sê as besigheidseienaar, voel jy teen Januarie of jy nie meer uit die bed wil klim in die oggend nie, wat nog te sê om jou liggaam moeisaam deur die dag te sleep. Ek het een goeie dag net opgestaan en twee vliegkaartjies bespreek Kaap toe vir die naweek, sonder enige planne van hoe en waarheen. My man wou nog prakties wees en ‘n ordentlike vakansie reël, maar ek het bloot gesê die kaartjies is gekoop, alles is gereël, ons vlieg en klaar.
So het ons status van sakemense in die stad oornag verander na vroeg-afgetree-by-die-see, by ‘n plek wat ons hoegenaamd nie geken het nie. Intussen het ons natuurlik ook ‘n lekker besigheid opgebou, wat baie goed vir ons werk. My ander passie het ook gestalte gekry hier: Boekemakranka.
Dis nou twaalf jaar later en ons kan in alle eerlikheid sê ons het huis toe gekom. Huis is waar die hart is. Hart is waar die huis is.